บลจ.ทหารไทยขาย2กองทุนใหม่
บลจ.ทหารไทย ออกกองพรีเมียร์ รุ่นที่ 7 เน้นลงทุนตราสารหนี้ชั้นดีต่างประเทศ อายุประมาณ 11 เดือน และเปิดกองพันธบัตรเกาหลีใต้ อายุ 1 ปี 9 เดือน เปิดขาย 13-19 ต.ค.นี้
12 ต.ค. 2553

บลจ.ทหารไทย ออกกองพรีเมียร์ รุ่นที่ 7 เน้นลงทุนตราสารหนี้ชั้นดีต่างประเทศ อายุประมาณ 11 เดือน และเปิดกองพันธบัตรเกาหลีใต้ อายุ 1 ปี 9 เดือน เปิดขาย 13-19 ต.ค.นี้
นายสมจินต์ ศรไพศาล กรรมการผู้จัดการ บริษัทหลักทรัพย์จัดการกองทุน (บลจ.) ทหารไทย  เปิดเผยว่าบริษัทฯ ได้เปิดขายกองทุนตราสารหนี้ที่ลงทุนในต่างประเทศอีกทั้งสิ้น 2 กองทุน โดยมีอายุอยู่ในช่วง 11 เดือน ถึง 1 ปี 9 เดือน ผลตอบแทนภายหลังหักค่าใช้จ่ายอยู่ในช่วง ประมาณ 2.00-2.30% ประกอบด้วยกองทุนเปิดทหารไทย พรีเมียร์ รุ่นที่ 7 ซึ่งมีนโยบายเพื่อลงทุนในตราสารหนี้ที่เสนอขายในต่างประเทศ มีอายุโครงการประมาณ 11 เดือน ขนาดเงินทุนโครงการ 1,300 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.00%  
กองทุนเปิดพันธบัตรเกาหลีใต้รุ่นที่ 111 อายุของกองทุนประมาณ 1 ปี 9 เดือน ขนาดเงินทุนโครงการ 1,300 ล้านบาท ให้ผลตอบแทนการลงทุนหลังหักค่าใช้จ่ายประมาณ 2.30% ขนาดเงินทุนโครงการ 1,300 ล้านบาท ทั้ง 2 กองทุนได้กำหนดให้มีการทำสัญญาปกป้องความเสี่ยงจากอัตราแลกเปลี่ยนเต็มจำนวน กำหนดเปิดขายครั้งแรกระหว่างวันที่ 13-19 ตุลาคมนี้ ผู้สนใจสามารถลงทุนด้วยมูลค่าการลงทุนขั้นต่ำ 2,000 บาท โดยผู้ลงทุนประเภทบุคคลธรรมดาได้รับการยกเว้นภาษี
กองทุนเปิดทหารไทย พรีเมียร์ รุ่นที่ 7 มีนโยบายการลงทุนที่เน้นลงทุนในตราสารหนี้ และ/หรือเงินฝากที่เสนอขายในต่างประเทศ โดยมีมูลค่ารวมกันทั้งสิ้นไม่น้อยกว่า 80% ของมูลค่าทรัพย์สินของกองทุน ทั้งนี้กองทุนจะเน้นลงทุนในตราสารหนี้ที่ออกหรือค้ำประกันโดยสถาบันการเงินและบริษัทชั้นดีที่มีคุณภาพและให้ผลตอบแทนที่เหมาะสมกับความเสี่ยง แต่จะไม่ลงทุนในตราสารหนี้ที่มีอันดับความน่าเชื่อถือของตราสารหรือผู้ออกอยู่ในระดับที่ต่ำกว่าที่สามารถลงทุนได้ (non-investment grade) 
กองทุนเปิดทหารไทย พรีเมียร์ รุ่นที่ 7 นั้นยังคงมีการลงทุนในตราสารหนี้ของสถาบันการเงินที่รัฐบาลประเทศเกาหลีใต้เป็นผู้ถือหุ้นใหญ่เป็นหลักคือประมาณ 85% และส่วนที่เหลือคือประมาณ 15% จะลงทุนในเงินฝากหรือตั๋วแลกเงินของธนาคารในประเทศ และสำหรับกองทุนเปิดทหารไทย พันธบัตรเกาหลีใต้ที่ออกใหม่นั้น มีนโยบายลงทุนใน พันธบัตร ตั๋วเงินคลัง หรือพันธบัตรธนาคารแห่งชาติที่รัฐบาล องค์กรหรือหน่วยงานรัฐบาลเกาหลีใต้เป็นผู้ออกหรือค้ำประกัน ซึ่งมีความเชื่อถือของตราสารหรือผู้ออกตราสารในระดับ A+/F1 จากสถาบันฟิทช์ เรทติ้งส์